**SciResCareer îți dă întâlnire la primul festivALL UB pe 9 și 10 mai 2025!**

Vineri și sâmbătă, 9-10 mai 2025, echipa **proiectului SciResCareer** te invită la **primul *festivALL UB***! Întâlnește-te, cu biologia, chimia, fizica, ecologia și geografia explicate de cadre didactice, cercetători și studenți ai Universității din București.

Accesul la primul ***festivALL UB*** organizat de **Direcția Comunicare și Relații Publice** este gratuit și se face în baza brățării pe care o poți obține de [**aici**](http://bit.ly/festivALL2025).

Evenimentul va avea loc **în Grădina Botanică „Dimitrie Brandza” a Universității din București** și este deschis tuturor celor interesați de oferta educațională a celor 19 facultăți ale Universității din București.

**Cu ce te așteaptă echipa proiectului SciResCareer la primul *festivALL UB*?**

Îți arătăm cum să explici științific ceea ce te pasionează sau dacă vrei să ne arăți că ești bun la quiz-uri legate de știință, te așteptăm să petrecem după-amiaza împreună și să iei parte la o serie de experimente captivante. Vei descoperi că știința nu e doar despre documente, cărți și studii, ci că acum – prin intermediul tehnologiei – ea a devenit cu adevărat parte din societate și ne poate ajuta să transformăm „acasă” într-un loc din ce în ce mai bun în fiecare zi.

În această direcție, SciResCareer își propune să fie un nod de contact unic pentru studenți, doctoranzi, cercetători tineri și seniori, cadre didactice implicate în activitatea de cercetare, medici, economişti, ingineri, antreprenori și alte categorii socio-profesionale care doresc să exploreze și să își dezvolte o carieră în cercetare.

Te-am convins? Rezervă-ți locul gratuit prin completarea formularului de [**aici**](http://bit.ly/festivALL2025).

**Ce te mai așteaptă la primul *festivALL UB*?** **Combo, dar în favoarea ta!**

Organizat de **Direcția Comunicare și Relații Publice, festivALL UB** va transforma Grădina Botanică a Universității din București într-un spațiu interactiv, cu ateliere, prezentări, experimente live, zone de relaxare, muzică și activități creative, pentru a crea o experiență memorabilă pentru elevi și pentru a le deschide apetitul pentru educația de calitate.

În plus, cu brățara pe care o vei primi la intrarea în festival poți intra gratuit pe 9 mai și la expoziția **Art Safari „Keep the art beat”**.

Descoperă **aici** programul complet al activităților, ia-ți biletul gratuit de [**aici**](http://bit.ly/festivALL2025) și hai să ne cunoaștem!